SONIC โชว์กำไรปี 64 โต 278% แตะ 226 ลบ. เดินหน้าขยับเป้ารายได้ 15-20%
SONIC โชว์กำไรปี 64 พุ่ง 278% แตะ 226 ลบ. ทำนิวไฮต่อเนื่องไตรมาสที่ 5 ส่งผลให้บริษัทได้ปรับเป้าหมายรายได้เติบโตเพิ่มขึ้นเฉลี่ยใน 3 ปีเป็น 15-20% และผลการดำเนินงานจะยังคงเติบโตต่อเนื่องในทุกกลุ่มการให้บริการ
23 ก.พ. 2565

ดร.สันติสุข โฆษิอาภานันท์ ประธานเจ้าหน้าที่บริหาร บริษัท โซนิค อินเตอร์เฟรท จำกัด (มหาชน) หรือ SONIC เปิดเผยว่า ผลประกอบการของบริษัทฯ ในปี 2564 สิ้นสุดวันที่ 31 ธันวาคม 2564 บริษัทฯ มีกำไรสุทธิ 226.14 ล้านบาท เพิ่มขึ้น 278.54% เมื่อเทียบกับงวดเดียวกันของปีก่อน ที่มีกำไรสุทธิ 59.74 ล้านบาท  ขณะที่มีรายได้จากการให้บริการ 3,352.02 ล้านบาท เพิ่มขึ้น 147.90% เมื่อเทียบกับงวดเดียวกันของปีก่อนมีรายได้จากการให้บริการ 1,352.18 ล้านบาท
โดยบริษัทฯ มีรายได้จากการให้บริการขนส่งทางเรือจำนวน 2,728.98. ล้านบาท เพิ่มขึ้นจากงวดเดียวกันของปีก่อน 205.84% รวมถึงรายได้จากบริการขนส่งทางบกจำนวน 442.50 ล้านบาท เพิ่มจากงวดเดียวกันของปีก่อนหน้า 21.72% อีกทั้งรายได้จากบริการขนส่งทางอากาศจำนวน 166.46 ล้านบาท เพิ่มขึ้นจากงวดเดียวกันของปีก่อนหน้า 94.15% และรายได้จากการให้บริการอื่นๆจำนวน 14.08 ล้านบาท เพิ่มขึ้นจากงวดเดียวกันของปีก่อน 32.46%
สำหรับผลการดำเนินงานของบริษัทฯ ช่วงไตรมาส 4/2564 ถือว่าบริษัทฯ มีการเติบโตแบบก้าวกระโดดเป็นไปตามแผนกลยุทธ์ของบริษัทฯ ทำให้มีรายได้รวมเติบโตเกินเป้าหมายอย่างต่อเนื่อง ส่งผลให้บริษัทฯ ได้ปรับเป้าหมายรายได้เติบโตเพิ่มขึ้นเฉลี่ยใน 3 ปีเป็น 15-20% และผลการดำเนินงานจะยังคงเติบโตต่อเนื่องในทุกกลุ่มการให้บริการ โดยกลุ่มขนส่งทางทะเลจะยังคงเป็นกลุ่มที่มีสัดส่วนรายได้สูงสุด นอกจากนี้รายได้จากดอกเบี้ยการปล่อยกู้รถบรรทุกหัวลากก็จะมีแนวโน้มที่ดีขึ้น
สำหรับกลุ่มลูกค้าหลักของบริษัทฯ มาจากการให้บริการขนส่งทางทะเล ที่มีสัดส่วนรายได้ถึง  81.41% การบริการขนส่งทางบก 13.20% การบริการทางอากาศ 4.97% และสัดส่วนรายได้อื่นๆ อีก 0.42%  นอกจากนี้ในปี 2564 บริษัทฯ มีรายได้จากดอกเบี้ยการให้เช่าซื้อรถหัวลาก 6.72 ล้านบาท
นอกจากนี้ที่ประชุมคณะกรรมการบริษัทยังมีมติอนุมัติให้จ่ายเงินปันผล จากผลการดำเนินงาน (1 ม.ค.-31 ธ.ค.2564) ให้กับผู้ถือหุ้นในอัตรา 0.11 บาท รวมเป็นเงิน 79 ล้านบาท กำหนดให้ผู้ถือหุ้นที่มีชื่อปรากฎ ณ วันที่ 8 มีนาคม 2565 และกำหนดจ่ายเงินปันผลในวันที่ 27 พฤษภาคม 2565